PE-man steek glo vrou met mes: ‘Ek wou haar nie seermaak nie’Martin en Anne-Marie Stevens. Foto: Facebook Kapt. Sandra Janse van Rensburg, woordvoerder van die polisie, het aan Maroela Media gesê Martin Stevens (47) het Dinsdag in die hof verskyn, waar die saak uitgestel is. Janse van Rensburg kon nie bevestig of hy gepleit het op die aanklag teen hom nie. Maroela Media het vroeër berig die polisie was sedert verlede Woensdagaand op soek na Stevens, nadat sy vrou, Anne-Marie, die aand in haar motor voor haar huis met ŉ mes gesteek is. Sy is in ŉ kritieke toestand na die hospitaal gehaas. Dit is nie die eerste keer wat Stevens met die gereg bots nie. Hy is in 2000 aangekla van moord nadat hy sy eerste vrou en haar vriend doodgeskiet het. Hy het homself daarna geskiet, maar dit oorleef. Volgens Janse van Rensburg is Stevens destyds vrygespreek nadat die hof bevind het hy het ŉ sielkundige ineenstorting gehad ten tyde van die moorde. Stevens het ŉ paar uur na die aanval op sy vrou ŉ boodskap op sy Facebook-profiel geplaas waarin hy gesê het hy is baie lief vir sy vrou en “wou haar nie seermaak nie”. Hy het gesê die goed waarvan Anne-Marie hom beskuldig, is nie waar nie. “Jammer my vrou, ek het vanaand gekom net om met jou te praat. Lief jou baie. Praat net die waarheid my vrou asseblief. Ek was regtig nie skuldig nie. Jy het altyd net die beste by my gekry. Wat ek nou gaan doen, doen ek nie omdat ek skuldig was nie. Ek doen dit oor die seer wat ek mee loop vir drie maande. Hoop jy is nou tevrede. Nou is ek uit die pad uit – wat jy wou hê. Jammer,” het hy geskryf.